**«Чогаадыкчы ук-салгалымга чоргаарал»** деп чогаадыг

*Ангыр-Чечек Донгак,*

*Дус-Даг ортумак ниити билиг школазыныӊ*

*11-ги класстыӊ ѳѳреникчизи*

«Ук-салгал тѳѳгүзү тѳрээн черинге тѳлептиглерге

кезээде сонуурганчыг болур»

(А.Н.Карамзин)

Ук-салгал, ѳг-бүле харылзаалар – кезээде тудуш билиишкиннер-дир. Кандыг-даа кижи бодунуӊ тѳѳгүзүнге ынак, мурнунда чурттап чораан тѳлептиг ѳгбелерин, ат-сураглыг кижилерин тѳрел аймаандан уктаар, сонуургаар, оларныӊ дугайында хѳйнү билип алыксаар болур. Кым-даа бодунуӊ ада-иезиниӊ, ѳгбелериниӊ дугайында, салгал дамчаан «илчирбезиниӊ» дугайында, айтыртынып чоруур деп бодаар мен. Эӊ-не бѳдүүн арга – шаандагы эрги чуруктарны ѳг-бүле альбомнарындан кѳрүп алыры болбайн аан. А мен чүгле эрги чуруктарны чыырындан аӊгыда, адам чуртунда, «ѳѳрзүрек чоннуг, ѳзүген малдыг Ѳвүр Дус-Даанда», чурттап чоруур болганымда, ачамныӊ чогаадыкчы салым-чаяанныг ук-салгалыныӊ дугайында бичиимден тура сонуургап, чыып, билип алган мен.

Мээӊ ачам Донгак Кежик-оол Базыр-ооловичиниӊ ук-салгалы тѳрээн чогаалга сонуургалдыг, чогаадыкчы, уран сѳстүг салым-чаяанныг кижилер дээрзин сайгарып алган мен. Тыва чоннуӊ эӊ ынак чогаалчызы, тыва чогаалдыӊ үндезилекчизи Тываныӊ Улустуӊ чогаалчызы Степан Агбаанович Сарыг-оолдуӊ ук-салгал схема-таблицазы-биле танышкаш, мээӊ ачам угундан 5-даа салгал чогаадыкчылар үнгүлээн дээрзин шинчилеп алган мен. Улуг чогаалчывыс Степан Агбаанович Сарыг-оолдуӊ кады-тѳрээни дуӊмазы Дадар-оол Агбаанович Тюлюш 5 ажы-тѳлдүг чораан. Оларныӊ аразындан Тюлюш Кызыл-оол Дадар-оолович сураглыг сатирик чогаалчы чораан, шоодуглуг жанрларныӊ эгезин салган деп билир мен. «Бугага үстүртүпкен» деп шоодуглуг чогаалын 10-гу класска тыва чогаал кичээлинге ѳѳренген бис. С.А.Сарыг-оолдуӊ кады-тѳрээни кыс дуӊмазы Ѳшкү-Саарныӊ оглу Эдуард Люндупович Донгак база-ла сураглыг прозачы чораан. Э.Л.Донгактыӊ Донгак угун шинчилеп эгелээн мен, чүге дээрге мээн ачам угу база Донгак. Э.Л.Донгактыӊ ачазы Люндуп кырган-ачай мээӊ ачамныӊ ачазыныӊ ачазы - кырган-ачам Санчы Донгак-биле кады-тѳрээннер дээрзин уктап алган мен. Санчы Донгак кырган-ачамныӊ ийи оглу – Кызыл-оол Санчы, Деспил-оол Санчы кырган-ачаларым чогаадыкчы салым-чаяанныг, кайызы-даа шүлүктериниӊ чыынды номнарын үндүргүлээн. Бо бүгү тѳѳгүнү шүлүкчү чораан Деспил-оол Санчы кырган-ачам тайылбырлап берип чораан. «Санчы адашкыларга» деп мѳӊге тураскаалды Сарыг-Хѳл чайлаавыста 2011 чылда байырланчыг, чоргааранчыг кылдыр тургускан бис. Оларга бистиӊ тѳрел аймаавыс дыка чоргаарланыр бис, Деспил-оол Санчыныӊ «Авам шайы», «Шүлүктерим – чүрээм дому» база Кызыл-оол Санчыныӊ «Чадаганныӊ хылдарындан» деп шүлүк номнары ѳг-бүлевистиӊ бо-ла холдан салбас номчуксанчыг номнарывыс апарган.

Амгы үеде аныяк салгалывыстан Эдуард Донгак кырган-ачавыстыӊ кады-тѳрээни болур Эрес-оол Донгактыӊ уруу Солаӊгы Эрес-ооловнаныӊ уруу Аялга Донгак шүлук бижииринге салым-чаяанныг, угбамныӊ шүлүктери «Сылдысчыгашка», «Улуг-Хем» альманахка бо-ла үнүп кээп турар. А бодум 4-кү класстан тура шүлүк чогаадырынга ынак мен, шаам-биле чогааткан шүлүктеримни «Сылдысчыгашта» парладып чоруур мен.

«Чогаал, шүлүк, хѳгжүм, шииге

Чонун алгап, алдаржыткан

Чогаалчылар «кавайы» дээр

Чолдуг чуртум – Ѳвүр Дус-Даа…» деп алгап-мактавышаан, салым-чаяан угун салгап кээр деп чүвеге чүүлдүгзүнүп, чогаадыкчы чаяалгамны улам сайзырадыры-биле келир үемде тѳрээн дыл, чогаал башкызы болур деп соругдап чоруур мен.

Ѳвүр кожууннуӊ Ѳѳредилге эргелели

Дус-Даг ортумак ниити билиг школазы

«Бүгү-россия чергелиг тѳрээн дыл башкыларыныӊ мастер-клазы -2016»

деп мѳѳрейниӊ

«Башкы-ѳѳреникчи» деп номинациязынга

***«Чогаадыкчы ук-салгалымга чоргаарал»***

***деп чогаадыг***

**Кылганы:**

Донгак Ангыр-Чечек Кежик-ооловна,

11-ги класс

**Хынааны:**

Донгак У.Ы.,

тыва дыл, чогаал башкызы

Дус-Даг, 2016